R1 miljoen-beloning uitgeloof vir inligting oor moordWendy Kloppers (Foto: Facebook) ŉ Beloning van R1 miljoen is uitgeloof vir inligting wat tot die suksesvolle vervolging van Wendy Kloppers (48) se moordenaar(s) sal lei. “’n Private skenker het my genader met die ruim aanbod om te help om die beloning tot R1 miljoen te verhoog,” het Geordin Hill-Lewis, Kaapstadse burgemeester, gesê. Kloppers, ŉ amptenaar van die Kaapstad-metro se departement van omgewingsake, is op 16 Februarie in haar motor doodgeskiet by die Delft Symphony Way-behuisingsprojek. Volgens Hill-Lewis het dieselfde behuisingsprojek in die week voor die moord op Kloppers onder petrolbomme en ŉ skietery deurgeloop. “Ons doen ’n beroep op diegene met inligting om na vore te kom sodat ons kan toesien dat geregtigheid vir die familie van Kloppers geskied. Ons doen ook steeds ’n beroep op die Suid-Afrikaanse Polisiediens om alles te doen wat nodig is om die oortreders wat vir hierdie geweld verantwoordelik is, op te spoor.” Die motief vir die moord op Kloppers is nog nie bekend nie, maar hou volgens Hill-Lewis vermoedelik verband met die patroon van geweld wat op behuisingsprojekte in die algemeen en dié spesifieke projek gemik word. “Delft Symphony Way is ŉ behuisingsprojek van R500 miljoen vir 3 300 begunstigdes, onder wie die kwesbaarstes in die metro, insluitend inwoners van Blikkiesdorp,” het Malusi Booi, burgemeesterskomiteelid vir menslike nedersettings, gesê. “Die stad sal voortgaan om ons sespuntplan na te streef om die voorvalle van geweld, misdadigheid en afpersing by ons behuisingsprojekte te help verminder. “Benewens die R1 miljoen-beloning vir inligting om Kloppers se moordenaar(s) suksesvol te vervolg, bied ons ook belonings van R5 000 aan vir inligting wat lei tot die inhegtenisneming van enigiemand wat stadsbehuisingsprojekte met afpersing en geweld teiken,” het Booi gesê.